SKRIFTLIG FORESPØRGSEL P-0444/01

af Cecilia Malmström (ELDR) til Rådet

(14. februar 2001)

Om: Menneskerettigheder i Kina

Siden den kinesiske invasion i Tibet i 1949 har det kommunistiske styre i Kina gjort sig skyldig i omfattende overtrædelser af menneskerettighederne. I forbindelse med undertrykkelse af ytringsfriheden og besættelsen af Tibet er over en million mennesker blevet henrettet. I løbet af de seneste år er overgrebene blevet intensiveret, og situationen i Tibet minder nu om forholdene under kulturrevolutionen i 60'erne og 70'erne.

Samtidig med undertrykkelsen i Tibet har det kinesiske styre optrappet forfølgelsen af udøvere af Falun Gong. Regeringen ser med bekymring på en bevægelse, som i løbet af nogle år har vokset sig større end kommunistpartiet, men som ikke har nogen politiske ambitioner. Uskyldige mennesker kastes i fængsel, andre forfølges, og mange er blevet dræbt i forbindelse med det kinesiske styres razziaer mod Falun Gong.

EU's forbindelser med Kina har i en årrække taget udgangspunkt i en kritisk dialog. Til trods herfor fortsætter Kina systematisk med at overtræde de mest grundlæggende menneskerettigheder. Der tillades ikke nogen form for opposition, og mennesker, som prøver på at pege på alternativer til det kommunistiske diktatur, straffes hårdt. Der er ingen tegn på, at en forbedring af demokratiet eller ytringsfriheden er undervejs. EU og dens medlemsstater opretholder forbindelser med Kina på flere niveauer. Desværre har menneskerettighedsspørgsmålet ikke fået nogen fremtrædende plads i de samtaler, som føres. I FN's Menneskerettighedskommission i Genève har EU-landene tidligere valgt ikke at støtte en resolution vendt mod undertrykkelsen i Kina.

Mener Rådet på baggrund af udviklingen i landet, at EU bør tage sin kurs op til revision, når det gælder den kritiske dialog med Kina og dermed tage initiativ til en resolution, hvormed Kinas krænkelser af menneskerettighederne i år fordømmes af FN's Menneskerettighedskommission?

Samlet svar på skriftlige forespørgsler P-0444/01 og P-0481/01

(10. juli 2001)

Begrænsningen af religions- og trosfriheden i Kina bliver personligt taget op under dialogen mellem EU og Kina om menneskerettigheder. For Rådet er dette spørgsmål, som det også fremgår af dets konklusioner af 22.- 23. januar 2001, netop et af de områder, hvor EU mener, at dialogen vil kunne føre til resultater.

EU har ved gentagne lejligheder over for de kinesiske myndigheder givet udtryk for alvorlig betænkelighed med hensyn til de foranstaltninger, der er truffet mod tilhængere af religiøse og åndelige bevægelser, herunder tilhængere af Falun Gong. Dette spørgsmål blev ligeledes drøftet på den seneste runde i dialogen om menneskerettigheder, der fandt sted den 22. og 23. februar i Stockholm. Kina havde noteret sig EU's betænkelighed og accepteret at drøfte spørgsmålet på den runde i dialogen om menneskerettigheder, der fandt sted den 22. og 23. februar i Stockholm. Trojkaen i Beijing foretog således den 2. februar en henvendelse som forberedelse af den forestående runde i dialogen mellem EU og Kina om menneskerettigheder. EU forelagde en liste over individuelle sager med anmodning om at lade nåde gå for ret og nævnte i den forbindelse mundtligt Falun Gong-tilhængerne Li Xiaobing, Li Xiaomei og Yu Changxin.

Der foreligger kun sparsomme oplysninger om, hvad der er sket med de fængslede Falun Gong-tilhængere. Informationscentret for Menneskerettigheder og Demokrati i Hong-Kong har registreret 98 døde i hele Kina mellem juli 1999 og midten af januar 2001. Det skal bemærkes, at 46 er døde siden oktober 2000, hvilket viser, at der i de sidste måneder må have været et stigende antal tilfælde af mishandling af tilhængere. I henhold til Informationscentret for Menneskerettigheder og Demokrati er ca. 450 blevet dømt ved domstole, hundrede er blevet tvangsindlagt på psykiatriske institutioner og mindst 10 000 er i øjeblikket tvangsanbragt i arbejdslejre for at blive resocialiserede.

EU ønsker ikke at gå ind i en debat om bevægelsens karakter, men begrænsningen af religions- og trosfrihed og forsamlingsfrihed bør bringes til ophør, og menneskerettighederne skal respekteres for alle, herunder også for Falun Gong-tilhængere.

I konklusionerne af 19. marts 2001 anførte Rådet (almindelige anliggender), at det var betænkeligt især med hensyn til den manglende respekt for de grundlæggende frihedsrettigheder i Kina, herunder ytringsfriheden, religionsfriheden og foreningsfriheden, samt ved de vedvarende krænkelser af menneskerettighederne navnlig for så vidt angår tilhængerne af Falun Gong. I de samme konklusioner fastlagde Rådet, hvordan det vil forholde sig til USA's beslutning om at forelægge et udkast til resolution om menneskerettighederne i Kina på det 57. møde i FN's Menneskerettighedskommission.